Sosiaali- ja terveysministeri Hanna Mäntylä kiistää kaikki julkisuudessa esiintyneet syytökset petoksesta. Hän sanoo joutuneensa aiheesta jo aikaisemmin kiusaamisen kohteeksi.

Sosiaali- ja terveysministeri Hanna Mäntylä (ps.) kiistää häneen kohdistuneet uudet syytökset petoksesta. Ministeri Mäntylä kieltäytyy asioiden käsittelystä julkisuudessa, mutta lähettämässään tiedotteessa hän sanoo olevansa syytön epäilyihin.

Ministeri Mäntylä sanoo, että poliisi on kuulustellut häntä aiheeseen liittyvästä petoksesta kolmisen vuotta sitten. Poliisi tutki myös silloin, oliko hän antanut vääriä tietoja tuloistaan velkajärjestelyn yhteydessä. Esitutkinta päättyi hänen osaltaan myönteisesti.

Ministeri Mäntylä sanoo, että hän on seurustelusuhteen päättymisen jälkeen joutunut kiusaamisen kohteeksi, mikä on johtanut eri ilmiantoihin.

Seiska (siirryt toiseen palveluun)-lehti kertoi tänään, että poliisi tutkii Hanna Mäntylän saamia oikeusavustuksia viiden vuoden takaa. Lehden mukaan Mäntylä oli lastenhuoltoon liittyvässä oikeudenkäynnissä sanonut olevansa yksinhuoltajaäiti ja tarvitsevansa valtion oikeusapua, vaikka oli avoliitossa merikapteenin kanssa.

Julkisoikeuden emeritusprofessori Teuvo Pohjolainen kuvaa tilannetta Mäntylän kannalta löysäksi hirreksi, kunnes poliisi saa epäilyn tutkinnan päätökseen.

– Sehän voi raueta tähän tutkintaan tai syyttäjän syyteharkintaan, jos hän katsoo, ettei ole aihetta nostaa syytettä, Pohjolainen kommentoi Ylen Ajantasa-radio-ohjelmassa.

– Tämä on tietysti ministerille kiusallista. Tällainen asia on aina haitallinen ministerin virkatoimen suorittamiselle. Tässä tapauksessa on vielä suuria sote-uudistukseen liittyviä kysymyksiä käsiteltävänä ja ratkaistavana.

Hallituksen on tänään torstaina määrä kertoa miten ja kuinka monella sote-alueella sosiaali- ja terveydenhuolto jatkossa järjestetään.